# Còlit ros

El còlit/còlbit ros, la còlbia rossa (coablanca rossa i culblanc a les Balears) (Oenanthe hispanica) és una espècie d'ocell de la família dels muscicàpids (Muscicapidae). Fa 15 cm de llargària total. A l'estiu el mascle és de color crema per damunt i per sota. Té el carpó blanc i la cua també blanca, amb la punta negra. Les ales són marró fosc. Presenta dues morfologies possibles respecte a una banda negra que tenen a la cara: alguns exemplars tenen la gola crema i una taca negra a l'ull, mentre que d'altres també tenen la gola negra. Les femelles i joves no són tan contrastats com els mascles adults.
Hom el pot trobar fins a 2.000 msnm però, en general, prefereix al voltant de 600 m. Li agraden les ruïnes dels edificis vells, dels castells i els murs de pedra que separen les vinyes. La seua dieta inclou insectes, aràcnids, mol·luscs petits i baies. Es posa sovint sobre pedres i còdols des d'on atalaia els insectes dels que s'alimenta. Té un cant melodiós i agradable.
Només nidifica als països mediterranis, en llocs assolellats i secs, preferentment conreats. Cria a menys alçada que el còlit gris i situa el niu en una cavitat o sota una pedra. El niu està fet a base d'herbes seques i arrels. La femella hi pon 4 o 5 ous de tonalitats blavenques al maig-juny, els cova i, amb l'ajut del pare, alimenta la nierada que en neix. No cria a les Balears on és un migrant escàs a tot l'arxipèlag.

## Taxonomia

Segons el Handook of the Birds of the World i la quarta versió de la BirdLife International Checklist of the birds of the world (Desembre 2019), el còlit ros presenta dues subespècies:
* O. hispanica hispanica present al nord-oest d'Àfrica, la península Ibèrica (on es concentren les 3/4 parts de la població mundial d'aquesta espècie), sud de França, nord i centre d'Itàlia, Eslovènia, Croàcia i Sèrbia;
* O. hispanica melanoleuca Calàbria, Pulla, i de Sèrbia fins a la mar Càspia i l'Iran.
Tanmateix, en la llista mundial d'ocells del Congrés Ornitològic Internacional (versió 12.1, gener 2022) la subespècie melanoleuca es considera una espècie separada: Oenanthe melanoleuca.

## Referències

* ↑ Fundació Barcelona Zoo; Institut Català d’Ornitologia; TERMCAT, Centre de Terminologia. «còlit ros». Diccionari dels ocells del món. TERMCAT. [Consulta: 20 gener 2021].
* ↑ Enric, Ortega i Gonzàlez; Catalans, Institut d'Estudis; Biològiques, Secció de Ciències. Diccionari etimològic dels noms científics dels ocells dels Països Catalans: Enric Ortega i Gonzàlez ; revisió etimològica de Mercè Grané Ortega. Institut d'Estudis Catalans, 2017-06-01. ISBN 978-84-9965-362-4.
* ↑ «Diccionari català-valencià-balear». Arxivat de l'original el 2004-08-26. [Consulta: 24 desembre 2019].
* 1 2 del Hoyo, Josep. All the birds of the world (en anglès). Barcelona: Lynx editions, 2020, p. 712. ISBN 978-84-16728-37-4.
* ↑ Lalueza i Fox, Jordi: El llibre dels ocells de Catalunya,plana 89. Editorial De Vecchi - Edicions Cap Roig. Barcelona,1987. ISBN 84-315-0434-X
* ↑ «Chats, Old World flycatchers». IOC World Bird List Version 12.1. International Ornithologists' Union, 01-01-2022. [Consulta: 16 gener 2022].

## Enllaços externs

* «Còlit ros». Gran Enciclopèdia Catalana. Barcelona: Grup Enciclopèdia Catalana.
* Descripció i hàbitat d'aquesta espècie (francès)
* Fotografies i enregistraments sonors d'aquesta espècie (anglès)
* Informació sobre la població d'aquest ocell al Principat de Catalunya